[{"text_idx": "#000002", "text": "Mae nifer ohonom ni ar hyn o bryd yn o\u0302l yn ceisio gweithio o adref tra'n addysgu'r plant ar yr un pryd."}, {"text_idx": "#000004", "text": "Yn ystod y clo cyntaf, roeddwn i ar famolaeth, ac er bod gen i fabi oedd isio maldod cyson, roedd gen i amser i ganolbwyntio ar waith ysgol Gruff, i chwarae gemau, gwneud prosiectau gwyddoniaeth diddorol, ac i drio mwynhau'r amser efo'n gilydd."}, {"text_idx": "#000005", "text": "Nawr fy mod yn o\u0302l yn y gwaith mae pethau'n wahanol iawn. Mae'r gw\u0302r a minnau yn jyglo gwaith, gofal a dysgu, a gyda hynny daw llond trol o euogrwydd."}, {"text_idx": "#000006", "text": "Euog nad ydw i'n gallu rhoi digon o amser i Gruff sy'n bump oed ac sydd dal angen help cyson efo'i waith. Euog ei fod yn cael gormod o amser ar ei dablet gan fy mod i angen heddwch i weithio. Ac euog am nad ydw i'n gallu rhoi cant y cant i fy ngwaith."}, {"text_idx": "#000007", "text": "Disgrifiad o\u2019r llun, Mae Gruff yn cael paentio, tra fod Elliw yn cadw llygad ar y newyddion a'i gliniadur"}, {"text_idx": "#000008", "text": "Dwi'n siw\u0302r bod rhieni ar draws y wlad yn teimlo yn union yr un peth."}, {"text_idx": "#000009", "text": "Diolch byth bod Osian, y 'fengaf, yn cael mynd at yr ofalwraig. Fyswn i'n gwneud dim gwaith o gwbl efo fo adref hefyd."}, {"text_idx": "#000010", "text": "Dyw gweithio efo'r plant dan draed ddim yn hollol newydd i mi. Dwi wedi arfer gwneud radio yn y boreau o gartref yn hytrach na theithio yr holl ffordd i Lundain cyn cw\u0302n Caer. Dwi'n siw\u0302r bod rhai ohonoch wedi clywed Gruff yn gwneud cameo ar Radio Cymru ar adegau hefyd!"}, {"text_idx": "#000011", "text": "Ond mae o'n brofiad newydd yn llwyr i wneud teledu o adra. Mae'n reit anodd ffeindio rhywle digon tawel, efo signal wi-fi cryf, a sydd yn ddigon clir o shafflach i weithio fel cefndir i ddarllediad byw."}, {"text_idx": "#000012", "text": "Dwi 'di setlo ar y gegin, ond 'di o ddim yn hawdd canolbwyntio pan 'da chi'n syllu ar sinc o lestri budr y tu o\u0302l i'r laptop sy'n gweithio fel camera. Neu pan mae'r bychan yn sgrechian i fyny staer gan nad ydi o eisiau mynd i'r gwely!"}, {"text_idx": "#000015", "text": "Yn y swyddfa dwi'n gallu canolbwyntio ar fy ngwaith yn llwyr. Mae hynny yn amhosib nawr."}, {"text_idx": "#000016", "text": "Mae'r gw\u0302r a minnau yn rhannu'r baich, ond dwi 'di ffeindio fy hun yn gwrando ar ddatganiad y Prif Weinidog a pharatoi i fynd ar y radio, tra hefyd yn gwneud swper i'r plant. Ar adegau does ganddyn nhw ddim dewis ond gwylio'r newyddion gyda mi - dwi'n siw\u0302r eu bod nhw'n gwybod cymaint am wleidyddiaeth a\u0302 fi y dyddiau hyn!"}, {"text_idx": "#000017", "text": "Wedi dweud hynny mae 'na fanteision o weithio o adref hefyd; dwi ddim yn gwastraffu oriau bob dydd yn teithio a dwi'n gallu gweithio yn fy slipars."}, {"text_idx": "#000018", "text": "Ond mae o'n gyfnod heriol i ni gyd, yn oedolion ac yn blant. Dwi ddim yn athrawes naturiol, dwi'n ffeindio fy mod yn mynd yn flin yn hawdd, a dwi'n gwybod mai fy rhwystredigaeth i yw hynny."}, {"text_idx": "#000019", "text": "Pa blentyn pump oed sydd eisiau eistedd yn llonydd am oriau? Beth sy'n hwyl am rannu bwrdd y gegin efo mam sy'n eich anwybyddu er mwyn gwneud gwaith? Mae o'n methu ei ffrindiau a'i ysgol, a dwi'n casa\u0301u'r ffaith bod ein cartref nawr yn llawn stress."}, {"text_idx": "#000020", "text": "Disgrifiad o\u2019r llun, Pawb a\u0302'i offer gweithio..."}, {"text_idx": "#000022", "text": "A dim ond un plentyn sydd gen i i'w ddysgu. Mae gen i ffrind efo pedwar o blant a dau laptop rhyngddyn nhw - mae o'n sefyllfa amhosib."}, {"text_idx": "#000023", "text": "Er bod yna lygedyn o obaith ar y gorwel nawr, mae'n amlwg na fydd bywyd yn dychwelyd i normal am beth amser. Fydd y plant ddim no\u0302l yn yr ysgol am rai wythnosau eto, felly sut ydan ni'n mynd i ddygymod?"}, {"text_idx": "#000024", "text": "Mae o'n help mawr i mi fy mod yn gallu rhannu'r baich, ond ar y diwrnodau pan dwi ar ben fy hun, dwi'n trio peidio rhoi gormod o bwysau ar fy hun i wneud popeth. Triwch beidio teimlo'n euog, mae'n haws dweud na gwneud dwi'n gwybod, ac mae'n rhywbeth dwi dal yn gweithio arno!"}, {"text_idx": "#000025", "text": "Disgrifiad o\u2019r llun, Gruff ac Elliw yn gwneud eu gwaith gyda'i gilydd"}, {"text_idx": "#000026", "text": "Yn ymarferol dwi'n licio dechrau ar y gwaith ysgol yn gynnar, fel bod y rhan helaeth wedi'i wneud cyn mae fy ngwaith i yn mynd yn rhy brysur."}, {"text_idx": "#000027", "text": "A phan dwi angen heddwch mae 'na lu o raglenni addysgiadol gwych ar gael ar y BBC ac S4C, fel bod plant yn gallu gwylio teledu heb i ni deimlo'n euog."}, {"text_idx": "#000028", "text": "Ond dwi'n meddwl mai'r peth pwysicaf dwi wedi'i glywed yw bod angen i gofio mai nid gweithio o adref 'da ni ar hyn o bryd; 'da ni adref yn gweithio, a gofalu am ein plant, mewn cyfnod o argyfwng. Mae'r gwahaniaeth bychan yna yn hollbwysig yn fy marn i."}, {"text_idx": "#000029", "text": "'Dwi di cal llond bol ar awgrymiadau o bethau i 'neud efo'r plant!'Sut i gadw eich plant yn brysur gartrefAteb y Galw: Y gohebydd gwleidyddol Elliw Gwawr"}, {"text_idx": "#000033", "text": "Llun eliffantod Aberystwyth 'yn dal i ddod a\u0302 gwe\u0302n'"}, {"text_idx": "#000036", "text": "Ifan Phillips a'i bositifrwydd i'r dyfodol"}, {"text_idx": "#000043", "text": "Cysylltwch a\u0302 niTabledi a ffonau symudolHefyd yn Gymraeg"}]